Zemiakové hranolčeky

náhľad|alt=Obrázok hranolčekov na tanieri.|Hranolčeky
**Zemiakové hranolčeky** (iné názvy pozri nižšie) sú kúsky zemiakov v tvare tenkých hranatých tyčiniek, čiže hranolčekov (prípadne v inom tvare), ktoré sú vysmážané (spravidla plávajúc v oleji) a konzumujú sa teplé. Podávajú sa ako príloha k inému pokrmu (k vyprážaným jedlám, mäsu, rybám, v niektorých krajinách aj k hamburgeru a párku v rožku) alebo sú servírované samostatne. 

## Pôvod
Je sporné, či majú zemiakové hranolčeky pôvod vo Francúzsku alebo v Belgicku.

## Charakteristika
Zemiaky sa pripravujú tak, že sa najprv nakrájajú na rovnomerné prúžky, potom sa sušia a vyprážajú sa v oleji na panvici alebo vo fritovacom hrnci (fritéze). Servírujú sa v teplom stave. 

Predávajú sa, buď ako súčasť iného jedla alebo samostatne, najmä v lacných reštauráciách, reštauráciách rýchleho občerstvenia (McDonald's a pod.), krčmách a baroch. Často bývajú solené, môžu sa podávať s kečupom, octom, majonézou, paradajkovou omáčkou alebo inými miestnymi špecialitami. Môžu byť aj súčasťou komplexnejších pokrmov, napr. jedla poutine či jedla chili cheese fries. Na Slovensku sú napríklad štandardnou prílohou k vyprážanému syru s tatárskou omáčkou. Namiesto z obyčajných zemiakov môžu byť zemiakové hranolčeky pripravené zo sladkých zemiakov.

## Slovenské názvy
Toto jedlo má v slovenčine veľa názvov. Od slova hranol sú odvodené názvy: **zemiakové hranolčeky** (resp. *zemiakové hranolky*), 
**vyprážané zemiakové hranolčeky**/**vysmážané zemiakové hranolčeky**/**smažené zemiakové hranolčeky** (resp. *vyprážané zemiakové hranolky*/*vysmážané zemiakové hranolky*/*smažené zemiakové hranolky*), 
**vyprážané hranolčeky**/**vysmážané hranolčeky**/**smažené hranolčeky** (resp. *vyprážané hranolky*/*vysmážané hranolky*/*smažené hranolky*),
**opekané hranolčeky** (resp. *opekané hranolky*),
**pražené hranolčeky** (resp. *pražené hranolky*). Často sa vyskytuje aj skrátená podoba **hranolčeky** (resp. *hranolky* [jednotné číslo *hranolok* alebo *hranolka*; podrobnosti pozri v podkapitole nižšie] či nesprávne *hranoľky*), ktorá však prísne vzaté označuje akúkoľvek surovinu pri varení (zelenina, slanina, mäso a pod.), narezanú na útvary pripomínajúce malé hranoly. V technike a fyzike slovo hranolček (a nespisovne aj slovo hranolok) funguje ako zdrobnenina slova hranol.

Z francúzštiny pochádzajú slovenské názvy: **pomfrity** (jednotné číslo **pomfrit**),
**pommes-frites** (resp. **pommes frites**) [výslovnosť: pomfrit],
hovorovo **pomfritky** (jednotné číslo **pomfritka**). Výraz pommes frites je prevzatý z francúzštiny, kde „pommes frites“ [pomfrit] či „pommes de terre frites“ [pomdtérfrit] doslova znamená „vyprážané zemiaky“. 

Vyskytuje sa aj názov **vyprážané zemiaky**/**smažené zemiaky**/**vysmážané zemiaky**. Tento sa však často chápe ako širší pojem zahŕňajúci okrem zemiakových hranolčekov/pommes frites aj napríklad zemiakové lupienky, zemiakovú slamu, parížske zemiaky a vyprážané zemiakové kocky.

### Názov hranolky
Správnosť tvaru hranolky (na rozdiel od tvaru hranolčeky) je sporná. Na úvod treba poznamenať, že zatiaľ čo pri tvare hranolčeky je tvar jednotného čísla jednoznačný - hranolček, pri tvare hranolky sú možné dva (hypotetické či reálne) tvary jednotného čísla - hranolok alebo hranolka. 

Podľa kodifikačnej príručky KSSJ z roku 2020 (a rovnako podľa starších vydaní toho istého slovníka) tvar hranolky, hranolok, ani hranolka nie je spisovný (a teda ani hovorový), pretože táto príručka žiaden z uvedených tvarov neuvádza a namiesto nich uvádza len výrazy (zemiakové) hranolčeky a pomfritky. Podobne aj kodifikačná príručka Pravidlá slovenského pravopisu z roku 2013 pozná len slovo hranolček a pomfritka, a tvary hranolky, hranolok ani hranolka neuvádza.

Nespisovnosť, nesprávnosť či značnú problematickosť tvaru hranolky a jemu zodpovedajúceho tvaru jednotného čísla hranolok zdôrazňujú aj mnohé ďalšie jazykovedné práce a slovníky od druhej polovice 20. storočia. Tvar hranolky a hranolok (namiesto hranolčeky a hranolček) je podľa týchto názorov nespisovný či nesprávny rovnakým spôsobom ako je nespisovný či nesprávny tvar domky a domok (namiesto domčeky a domček) či stromky a stromok (namiesto stromčeky a stromček). Tvar hranolka neuvádzajú, ani ako hypotetickú možnosť. 

Iného názoru sú čiastočne J. Dolník, podľa ktorého by bolo možné akceptovať ako spisovný tvar hranolky (jednotné číslo hranolok), a autori nekodifikačného SSSJ z roku 2011, podľa ktorých je tvar hranolky spisovný (presnejšie: hovorový), pretože je pravidelne utvorený od jednotného čísla hranolka (jednotné číslo je teda podľa týchto autorov hranolka a nie hranolok). V Slovenskom národnom korpuse je tvar hranolka doložiteľný prevažne len na tvare genitívu množného čísla "hranoliek", pretože všetky ostatné pádové tvary slova hranolka, majú veľmi malý alebo nulový počet výskytov; podobne často sa však v tomto korpuse vyskytuje aj tvar genitívu množného čísla "hranolkov" zodpovedajúci základnému tvaru hranolok. 
 
## Referencie

## Pozri aj
* freedom fries

## Iné projekty
 

## Zdroj

Kategória:Belgická kuchyňa
Kategória:Jedlá
Kategória:Rýchle občerstvenie